
REPUBLIKA HRVATSKA
Trgovački sud u Zagrebu
Zagreb, Amruševa 2/II



									  40. St-3344/2016


R E P U B L I K A   H R V A T S K A 
R J E Š E NJ E
I 
Z A K L J U Č A K

	Trgovački sud u Zagrebu po sucu tog suda Anti Galiću, postupajući po prijedlogu Financijska agencija, radi pokretanja stečajnog postupka nad dužnikom ELEKTROPROMET d.d., Zagreb, Avenija Dubrovnik 6.,  (OIB 11253040204), dana 2.rujna 2016

r i j e š i o    j e 

Pokreće se prethodni postupak radi utvrđivanja pretpostavki za otvaranje stečajnog postupka  nad ELEKTROPROMET d.d., Zagreb, Avenija Dubrovnik 6. (OIB 11253040204)

z a k lj u č i o  j e

I. Naređuje se osobama ovlaštenim za zastupanje dužnika: Gordan Vojnić, Zagreb, Mlinovi 181 b., (OIB 43491720525)  i Goran Horvat, Pag, Ulica Nikole Tesle 2 A.,(OIB 39530632349) , u roku od 8 dana, dostaviti ovom sudu na gornji broj spisa, pisano izvješće o financijsko-gospodarskom stanju dužnika u kojem će, među ostalim, biti naznačeni podaci o imovini dužnika posebice: gdje se nalaze pojedine stvari koje čine dužnikovu imovinu,  gdje se nalaze i kome pripadaju tuđe stvari na kojima dužnik ima određena imovinska prava, prema kome dužnik  ima kakvu novčanu ili koju drugu tražbinu, koja druga prava čine dužnikovu imovinu, ima li na računima dužnika i kod koga novčana sredstva,ima li dužnik kakvu drugu imovinu.
II. Ako osobe ovlaštene za zastupanje  dužnika u roku iz točke I. ovog zaključka ne dostave pisano izvješće o financijsko-gospodarskom stanju dužnika, sud će odrediti saslušanje osoba ovlaštene za zastupanje dužnika.
U slučaju neodazivanja na saslušanje sud može osobama ovlaštenim za zastupanje dužnika odrediti dovođenje, a može ih i kazniti novčanom kaznom u iznosu do 10.000,00 kn.
III. Ako osobe ovlaštene za zastupanje dužnika u dodijeljenom roku ne dostave pisano izvješće o financijsko-gospodarskom stanju dužnika ili dostave netočno ili nepotpuno izvješće odgovaraju vjerovnicima za štetu koja im je time prouzročena.
IV. Osobe ovlaštene za zastupanje dužnika odgovaraju kazneno za davanje netočnih ili nepotpunih podataka, obavijesti i izvješća kao za davanje lažnog iskaza u postupku pred sudom.
V. Zakazuje se ročište radi očitovanja o prijedlogu za otvaranje stečajnog postupka  za dan: 

5.listopada 2016. u 10,30 sati u zgradi Trgovačkog suda u Zagrebu, Petrinjska 8, soba broj 92/II – stari dio.    

na koje ročište se dostavom ovog zaključka pozivaju:
-Financijska agencija
-dužniku na adresu
-zz dužnika  
  
VI Pozvane osobe mogu se o prijedlogu i  pisano očitovati 


Obrazloženje

	U odnosu na rješenje 

Financijska agencija, Regionalni centar Zagreb, podnijela je ovom sudu dana 4.travnja 2016 prijedlog za otvaranje stečajnog postupka nad dužnikom ELEKTROPROMET d.d., Zagreb, Avenija Dubrovnik 6. (OIB 11253040204)

Prema odredbi članka 27. stavak 4. Zakona o financijskom poslovanju i predstečajnoj nagodbi (NN 108/12, 144/12 i 81/13, dalje ZFPPN) ako je postupak prtedstečajne nagodbe obustavljen, a postoje razlozi za otvaranje stečajnog postupka, nagodbeno vijeće će podnijeti prijedlog za pokretanje stečajnog postupka nad dužnikom, a prema odredbi članka 6. stavak 2. podstavak 1. Stečajnog zakona (N.N.br. 71/15, dalje SZ) smatra se da je dužnik nesposoban za plaćanje ako u Očevidniku redoslijeda osnova za plaćanje koji vodi Financijska agencija ima jednu ili više evidentiranih neizvršenih osnova za plaćanje u razdoblju dužem od 60 dana koje je trebalo, na temelju valjanih osnova za plaćanje, bez daljnjeg pristanka dužnika naplatiti s bilo kojeg od njegovih računa.

Prema prijedlogu Financijske agencije, pravomoćnom odlukom od 2.listopada  2015. poslovni broj ur. br. 04-06-15-852-158 nagodbeno vijeće je obustavilo postupak predstečajne nagodbe nad dužnikom, a kod dužnika postoji stečajni razlog nesposobnosti za plaćanje jer dužnik ima evidentirane neizvršene osnove za plaćanje u razdoblju duljem od 60 dana, 

Na temelju prijedloga za otvaranje stečajnog postupka sud  donosi  rješenje o pokretanju prethodnog postupka radi utvrđivanja pretpostavki  za otvaranje stečajnog postupka (prethodni postupak) ili taj prijedlog odbacuje rješenjem (članak 115. stavak 1. SZ-a).  
	Kako je dakle ovlašteni predlagatelj za otvaranje stečajnog postupka obustavio postupak predstečajne nagodbe nad dužnikom, te kako kod dužnika postoji stečajni razlog nesposobnosti za plaćanje, temeljem odredbe članka 27. stavak  4. ZFPPN-a i odredbe članka  115. stavak 1. SZ-a riješeno je kao u izreci.



U odnosu na zaključak

Prema odredbi članka 117. stavak 1. SZ-a osobe ovlaštene za zastupanje dužnika po zakonu dužne su nakon podnošenja prijedloga za otvaranje stečajnog postupka stečajnim tijelima na njihov zahtjev, bez odgode, pružiti sve potrebne podatke i obavijesti, a prema odredbu stavka 2. istog članka sud može zaključkom narediti stečajnom dužniku, odnosno osobi ovlaštenoj za zastupanje dužnika po zakonu da u određenom trenutku preda izvješće o financijsko-gospodarskom stanju.
Temeljem prijedloga Financijske agencije, odnosno iz drugih javno dostupnih podataka nije bilo moguće utvrditi imovinu dužnika, slijedom čega je sud temeljem naprijed citiranog članka 117. stavak i i 2. SZ-a naredio osobi ovlaštenoj za zastupanje dužnika na dostavu izvješća o financijsko-gospodarskom stanju, u kojem će posebice biti navedena cjelokupna imovina dužnika (toč. I. zaključka) 

Točka II. zaključka utemeljena je na odredbi članka 178. stavak 1. i 2. SZ-a, u vezi članka 180.stavak 1. SZ-a, te članka 117.stavak 6. SZ-a.

Točka III. zaključka utemeljena je na odredbi članka 117. stavak 3. SZ-a
Točka IV. zaključka utemeljena je na odredbi članka 117. stavak 4. SZ-a. 

Prema odredbi članka 123. stavak 1. SZ-a u rješenju o pokretanju prethodnog postupka sud će odmah zakazati ročište (radi očitovanja o prijedlogu za otvaranje stečajnog postupka) na koje će pozvati osobe ovlaštene za zastupanje  dužnika po zakonu, odnosno dužnika pojedinca, podnositelja prijedloga, pravne osobe koje za dužnika obavljaju poslove platnog prometa, privremenog stečajnog upravitelja, a prema potrebi i druge  osobe. 
Kako je dakle sud  donio rješenje o pokretanju prethodnog postupka, valjalo je temeljem naprijed citiranog članka 123. stavak 1. SZ-a zakazati ročište radi očitovanja  o prijedlogu za otvaranje stečajnog postupka (toč. V. zaključka) 
Prema odredbi članka 123. stavak 2. rečenica druga, pozvane osobe se o prijedlogu mogu očitovati pisano. (toč. VI zaključka) 


U Zagrebu, 2.rujna 2016.

	Sudac:
Ante Galić 

Uputa o pravnom lijeku:
Protiv ovog rješenja nije dopuštena žalba (članak 115.stavak 1. SZ-a)
Protiv zaključka žalba nije dopuštena (članak 19. stavak 7.SZ-a)

Za točnost otpravka, ovlašteni službenik:
               Valentina Delač

